ཆོས་ལ་བསྐུལ་བའི་མ་ཎི་བགྲང་ཚུལ།
༄༅།  ། ཆོས་ལ་བསྐུལ་བའི་མ་ཎི་བགྲང་ཚུལ་བཞུགས་སོ།  །  ༄༅༅།  ། ན་མོ་ཨཱཪྻ་ལོ་ཀེ་ཤྭ་ར་ཡ།  འདིར་ཚོགས་སྐལ་ལྡན་གྱི་སྐྱེ་བོ་ཕོ་མོ་ཚོ་གསན་པར་ཞུ་དང་།  མཆེད་གྲོགས་སྔོན་མ་རྣམས་གར་སོང་ཆ་མེད་ཀྱི་ཐུགས་བསམ་གཞེས་ལས།  མི་ཚེ་དགུན་ཉི་དང་འདྲ་བའི་ཡུད་ཙམ་འདི་སྡིག་ལས་ལ་མ་གཏོང་།  སྐྱབས་གནས་དཀོན་མཆོག་གསུམ་གྱི་སྤྱན་སྔར་མཆོད་པ་དང་གསོལ་འདེབས་རྒྱུན་ཏུ་མཛོད།  ཨ་མ་ཎི་པདྨེ་ཧཱུཾཿཨ་མ་ཎི་པདྨེ་ཧཱུཾ་ཧྲཱིཿཕྱུག་པོ་ཀླ་ཀློ་རྣམས་ལ་ཡོད།  ། དཔའ་བོ་དུད་འགྲོ་ལ་ཡང་ཡོད།  ། དམ་པའི་ཆོས་ལ་འབད་པ་ནི།  ། འཇིག་རྟེན་འདི་ན་དཀོན་པར་གསུང་།  ། རྒྱུན་ཏུ་སྡིག་པའི་ལས་མ་བྱེད།  ། ཨ་མ་ཎི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿདམ་པའི་ཆོས་ལ་འབད་བྱེད་ན།  ། རིགས་ངན་ཤན་པ་ཡིན་ན་ཡང་།  ། འཁོར་ལོས་བསྒྱུར་བའི་བུ་དང་འདྲ།  ། གསུངས་པས་( ༢༢༩ )

ཕན་ཚུན་བྱམས་སེམས་བསྐྱེད།  ། ཨ།  ཨ།  ལས་འབྲས་སླུ་བ་མེད་གསུངས་པས།  ། ཆོས་ལ་ཡིད་ཆེས་དད་པ་གྱིས།  ། ཚེ་འདིར་ཇི་ལྟར་གྱུར་ཀྱང་འདྲ།  ། ཕྱི་མ་དཀར་པོའི་ལམ་དུ་འགྲོ།  ། ཨ།  ཨ།  བླ་མ་སྤྱི་བོའི་གཙུག་ཏུ་སྒོམ།  ། ཡི་དམ་སྙིང་གི་དཀྱིལ་དུ་ཞོག། དོན་མེད་ཅལ་སྒྲ་མ་སྨྲ་བར།  ། ཡི་གེ་དྲུག་མའི་གདུང་དབྱངས་འཐེན།  ། ཨ།  ཨ།  ཡི་གེ་དྲུག་མའི་སྙིང་པོ་འདི།  ། ལན་ཅིག་བརྗོད་པའི་ཕན་ཡོན་ཡང་།  ། འོ་ཅག་བློ་ལ་ཤོང་བ་མེད།  ། བསམ་པ་དམ་པའི་ཆོས་ལ་ཁུག། ཨ་མ་ནི་པདྨེ་ཧཱུཾ།  ཨ་མ་ཎི་པདྨེ་ཧཱུཾ་ཧྲཱིཿཞེས་མ་ཎི་བགྲང་བར་བྱ།  ཞེས་པ་དཀར་མཛེས་ཡུལ་པ་ཁག་དང་ཆུ་ལེན་མགོ་པ་ཁག་རྣམས་ལ་བསྙུང་གནས་བླ་མ་རིན་ཆེན་བསམ་འགྲུབ་ཀྱིས་སྔོན་དུ་ཡང་ཡང་བསྐུལ་བའི་རྐྱེན་གྱིས་ལོ་མང་པོའི་སྔ་རོལ་ནས་ཟླ་བ་རེ་རེ་བཞིན་གྱི་ཉ་སྟོང་བརྒྱད་སོགས་ལ་བསྙེན་གནས་བསྙུང་གནས་ཅི་རིགས་ལ་འབད་པར་བྱས།  ། སླར་ཡང་ཆུ་ཕོ་བྱི་བ་ལོར་ཁག་གཉིས་ནས་དགེ་བའི་བསམ་པ་དྲག་པོས།  འཁྲུངས་གསར་རི་ཁྲོད་དུ༧བླ་མ་གོང་མའི་དགོངས་རྫོགས་ཀྱི་ཐེབས་སྦྱར།  བྲག་དཀར་རི་ཁྲོད་དུ་༧བླ་མའི་ཞབས་བརྟན་གྱི་ཐེབས་སྦྱར།  ལམ་བྲག་རི་ཁྲོད་དུ་༧བླ་མའི་ཞབས་བརྟན་གྱི་ཐེབས་ཇ་འཁོར་དྲུག་ལྔ་དང་།  བླ་མ་ཞབས་བརྟན་མཚོན་བྱེད་དུ།  ཞལ་ཐང་།  ཆོས་རྡོ་རྗེ་གཅོད་པ།  ཇ་འཁོར་དྲུག་ཁ་བཏགས་བཅས་ཕུལ་ཏེ་༧མ་ཎི་བསྐུལ་བྱེད་ཉུང་བསྡུས་ཤིག་དགོས་ཤེས་བསྐུལ་བ་ལ་བརྟེན་ནས།  ཁྱིམ་པ་རྣམས་ཀྱིས་བསྙེན་གནས་སྲུང་བ་འདི་རྒྱལ་བས་ཡང་ཡང་བསྔགས་ཤིང་།  ༧རྒྱལ་བ་ཡབ་སྲས་སོགས་ཀྱི་གསུང་རབ་ལས་ཀྱང་ཁྱིམ་པ་རྣམས་ཀྱིས་བསྙེན་གནས་བསྙུང་གནས་སོགས་ལ་འབད་དགོས་པ་ནན་ཆེར་མཛད་པས་ལེགས་བྱུང་སྙམ་ནས་བདག་ལམ་བྲག་བླ་མས་ཟླ་༡༡ཚེས་༥བཟང་པོར་བྲིས།  མངྒ་ལཾ། །  ། །